China kap terug nadat VSA sanksies instel | Netwerk24
China kap terug nadat VSA sanksies instel
10 Desember 2020 22:47
China het gister gesê hy sal Amerikaanse diplomate wat Hongkong en Macau wil besoek nie meer kwytskeld van visumvereistes nie.
Dié stap volg op finansiële sanksies teen China en 'n reisverbod op 'n aantal Chinese amptenare deur die Amerikaanse regering.
Beijing sal ook sanksies instel teen sekere Amerikaanse amptenare, lede van die Amerikaanse kongres, personeel van nieregeringsorganisasies en hul families "oor hul gedrag teenoor Hongkong", het Hua Chunying, 'n woordvoerder van die Chinese departement van buitelandse sake op 'n nuuskonferensie gesê.
China doen 'n beroep op die VSA om nie verder hierdie "gevaarlike en verkeerde koers" in te slaan nie, het Hua bygevoeg.
Sy het nie die name gegee van die persone teen wie die sanksies gemik is nie en ook nie wanneer dit sal begin nie.
Die Verenigde State het Maandag finansiële sanksies en 'n reisverbod ingestel teen 14 Chinese amptenare, weens hul aandeel in die nuwe veiligheidswetgewing in Hongkong en omdat Beijing verlede maand verkose opposisieleiers uit die wetgewer geskors het.
Die VSA se optrede word wyd beskou as deel van pres. Donald Trump se pogings om die nalatenskap van sy kragdadige beleid teenoor China te vestig. Dit is skynbaar ook daarop gemik om die nuutverkose president, Joe Biden, te dwing om 'n soortgelyke onverbiddelike standpunt teenoor China in neem te midde van 'n negatiewe sentiment jeens China onder Republikeine én Demokrate.
Die Amerikaanse regering het in Augustus sanksies ingestel teen Hongkong se uitvoerende hoof, Carrie Lam, en ander senior amptenare oor wat die VSA beskou as hul rol in die beperking van vryhede en die aanslag op voorstanders van demokrasie in dié streek. – Reuters